Vlieënier se dood ruk lugvaartgemeenskapKapt. Keith Paterson. Foto: Facebook Kapt. Keith Paterson (51) wat Woensdag dood is nadat sy ligte vliegtuig in ŉ wildreservaat in die Herbertsdale-gebied, naby Mosselbaai in die Wes-Kaap neergestort het, was ŉ hoogs ervare vlieënier wat as ŉ instrukteur by ŉ vliegskool gewerk het. Maroela Media het vroeër berig Paterson is dood nadat sy vliegtuig in ŉ beboste gedeelte van die reservaat neergestort het. Kapt. Malcolm Pojie, woordvoerder van die polisie, het aan Maroela Media gesê die voorval en oorsaak van die ongeluk sal deur die Burgerlike Lugvaartowerheid ondersoek word. ŉ Geregtelike doodsondersoek sal ook deur die polisie gedoen word. Attie Niemann, die uitvoerende hoof van 43 Air School in Port Alfred, het gesê as mens in ag neem hoe ervare en professioneel Paterson was, vermoed hy ŉ ernstige tegniese fout of probleem het die ongeluk veroorsaak. Niemann het gesê Paterson was ŉ senior lugvaartopleidingskaptein vir SAL en ŉ direkteur van PTC Aviation in Port Elizabeth. “Keith was een van die mees professionele vlieëniers wat ek al ooit die voorreg gehad het om mee te vlieg en hy sal ŉ groot leemte in ons harte en lugvaart laat,” het hy gesê. Volgens Niemann was Paterson na Kaapstad onderweg om die vliegtuig vir ŉ vriend te neem, wat dit by hom gekoop het, toe die ongeluk gebeur het. Hy het Paterson beskryf as iemand wat sy lewe voluit geleef het en altyd ŉ positiewe uitkyk op die lewe gehad het. “Hy het ŉ glimlag vir almal gehad en is hoog geag deur almal wat hom ontmoet het,” het hy gesê. “Sy dood is ŉ reuseverlies vir ons maatskappy en organisasie, asook die hele lugvaartgemeenskap. Hy sal gemis word deur almal wie se lewens hy aangeraak het. Ons sal Keith egter altyd onthou met ŉ glimlag op ons gesigte.”